*Projekts*

LATVIJAS REPUBLIKAS MINISTRU KABINETS

2018. gada Noteikumi Nr.

Rīgā (prot. Nr. .§)

**Noteikumi par drošības incidenta būtiski traucējošās ietekmes uz pakalpojuma sniegšanu nosacījumiem un pamatpakalpojuma sniedzēja un pamatpakalpojuma statusa piešķiršanas, pārskatīšanas un izbeigšanas kārtību**

Izdoti saskaņā ar

Informācijas tehnoloģiju drošības likuma

 31. panta sesto daļu

1. Noteikumi nosaka:

1.1. nosacījumus informācijas tehnoloģiju drošības incidenta (turpmāk – drošības incidents) būtiski traucējošās ietekmes noteikšanai;

1.2. informācijas pieprasīšanas kārtību no privāto tiesību juridiskajām personām;

1.3. pamatpakalpojuma sniedzēja un pamatpakalpojuma statusa piešķiršanas, pārskatīšanas un izbeigšanas nosacījumus;

1.4. kārtību, kādā informē Digitālās drošības uzraudzības komiteju par pamatpakalpojumiem un to sniedzējiem.

2. Pakalpojuma sniedzēja, kas sniedz dzeramā ūdens piegādes vai izplatīšanas pakalpojumu, drošības incidents rada būtiski traucējošu ietekmi uz pakalpojuma sniegšanu, ja iestājas viens no minētajiem nosacījumiem:

2.1. pakalpojuma sniedzējs ir vienīgais šāda veida pakalpojuma sniedzējs Latvijas Republikas teritorijā;

2.2. pakalpojuma sniedzējs ir vienīgais šāda veida pakalpojuma sniedzējs kādā no Latvijas plānošanas reģioniem;

2.3. pakalpojuma sniedzējam ir dominējošā tirgus daļa starp Latvijā reģistrētajiem komersantiem;

2.4. pakalpojuma sniedzējs sniedz pakalpojumu vismaz 10 000 lietotāju;

2.5. pakalpojuma sniedzēja pakalpojums ir neaizvietojams.

3. Pakalpojuma sniedzēja, kas sniedz interneta plūsmas apmaiņas punkta pakalpojumu, domēnu nosaukumu sistēmas pakalpojumu, augstākā līmeņa domēna nosaukumu reģistra pakalpojumu, drošības incidents rada būtiski traucējošu ietekmi uz pakalpojuma sniegšanu, ja iestājas viens no minētajiem nosacījumiem:

3.1. pakalpojuma sniedzējs ir vienīgais šāda veida pakalpojuma sniedzējs Latvijas Republikas teritorijā;

3.2. pakalpojuma sniedzējs ir vienīgais šāda veida pakalpojuma sniedzējs kādā no Latvijas plānošanas reģioniem;

3.3. pakalpojuma sniedzējam ir dominējošā tirgus daļa starp Latvijā reģistrētajiem komersantiem.

4. Pakalpojuma sniedzēja, kas sniedz pakalpojumu enerģētikas nozarē, drošības incidents rada būtiski traucējošu ietekmi uz pakalpojuma sniegšanu, ja iestājas viens no minētajiem nosacījumiem:

4.1. pakalpojuma sniedzējs ir vienīgais šāda veida pakalpojuma sniedzējs Latvijas Republikas teritorijā;

4.2. pakalpojuma sniedzējs ir vienīgais šāda veida pakalpojuma sniedzējs kādā no Latvijas plānošanas reģioniem;

4.3. pakalpojuma sniedzējam ir dominējošā tirgus daļa starp Latvijā reģistrētajiem komersantiem;

4.4. pakalpojuma sniedzēja uzstādītā faktiskā jauda pārsniedz 50 megavatus;

4.5. pakalpojuma sniedzēja īpašumā ir vismaz 100 km gari siltumtīkli;

4.6. pakalpojuma sniedzējs sniedz pakalpojumu vismaz 10 000 lietotāju;

4.7. pakalpojuma sniedzējam ir dominējošā tirgus daļa starp Latvijā reģistrētajiem komersantiem;

4.8. pakalpojuma sniedzēja pakalpojums ir neaizvietojams.

5. Pakalpojuma sniedzēja, kas sniedz pakalpojumu transporta nozarē, drošības incidents rada būtiski traucējošu ietekmi uz pakalpojuma sniegšanu, ja iestājas viens no minētajiem nosacījumiem:

5.1. pakalpojuma sniedzējs ir vienīgais šāda veida pakalpojumu sniedzējs Latvijas Republikas teritorijā;

5.2. pakalpojuma sniedzējam ir dominējošā tirgus daļa starp Latvijā reģistrētajiem komersantiem;

5.3. pakalpojuma sniedzējs ir TEN-T pamattīkla infrastruktūras pārvaldītājs;

5.4. pakalpojuma sniedzēja pakalpojums ir neaizvietojams.

6. Pakalpojuma sniedzēja, kas sniedz pakalpojumu veselības nozarē, drošības incidents rada būtiski traucējošu ietekmi uz pakalpojuma sniegšanu, ja iestājas viens no minētajiem nosacījumiem:

6.1. pakalpojuma sniedzējs ir vienīgais šāda veida pakalpojumu sniedzējs Latvijas Republikas teritorijā un ietekmē neatliekamās medicīniskās palīdzības sniegšanu;

6.2. pakalpojuma sniedzējs nodrošina neatliekamo medicīnisko palīdzību vismaz astoņos stacionārās veselības aprūpes profilos.

7. Lai par dzeramā ūdens piegādes vai izplatīšanas, interneta plūsmas apmaiņas punkta, domēnu nosaukumu sistēmas un augstākā līmeņa domēna nosaukumu reģistra pakalpojumu jomu un enerģētikas, transporta un veselības nozari atbildīgā ministrija (turpmāk – par jomu vai nozari atbildīgā ministrija) pamatpakalpojuma sniedzēja identificēšanas procesā noteiktu drošības incidenta būtiski traucējošo ietekmi uz pakalpojuma sniegšanu, tā pieprasa no privāto tiesību juridiskajām personām visu tai nepieciešamo informāciju.

8. Par jomu un nozari atbildīgā ministrija šo noteikumu 7. punktā minētajā pieprasījumā norāda pienākumu privāto tiesību juridiskajai personai sniegt atbildi ne vēlāk kā viena mēneša laikā no pieprasījuma saņemšanas.

9. Ja par jomu un nozari atbildīgā ministrija pamatpakalpojuma sniedzēja identificēšanas procesā konstatē, ka pakalpojuma sniedzējs sniedz pakalpojumu arī citā Eiropas Savienības dalībvalstī, tā pirms lēmuma par pamatpakalpojuma sniedzēja statusa piešķiršanu vai saglabāšanu sazinās ar konkrētās Eiropas Savienības dalībvalsts kontaktpunktu.

Eiropas Savienības dalībvalsts kontaktpunkts šo noteikumu izpratnē ir Eiropas Savienības dalībvalsts izraudzīta iestāde, kas atbild par pamatpakalpojuma sniedzēju un digitālā pakalpojuma sniedzēju informācijas tehnoloģiju drošību konkrētajā dalībvalstī un koordinē sadarbību, nodrošinot pārrobežu sadarbību ar citām dalībvalstīm, Tīklu un informācijas sistēmu drošības direktīvas sadarbības grupu un datordrošības incidentu reaģēšanas vienību tīklu.

10. Par jomu un nozari atbildīgā ministrija vismaz reizi divos gados un šo noteikumu 12. punktā minētajā gadījumā izvērtē Informācijas tehnoloģiju drošības likuma 3.1panta pirmās daļas 1. punktā minētajā jomā vai nozarē pakalpojuma sniedzēju un tā sniegto pakalpojumu atbilstību Informācijas tehnoloģiju drošības likuma 3.1panta pirmās daļas prasībām un šajos noteikumos noteiktajiem drošības incidenta būtiski traucējošās ietekmes nosacījumiem un pieņem lēmumu par pamatpakalpojuma sniedzēja un pamatpakalpojuma statusa piešķiršanu, saglabāšanu vai izbeigšanu.

11. Par jomu un nozari atbildīgā ministrija triju darba dienu laikā pēc šo noteikumu 10. punktā minētā lēmuma pieņemšanas informē identificēto pakalpojuma sniedzēju Administratīvā procesa likumā noteiktajā kārtībā un Digitālās drošības uzraudzības komiteaju.

12. Pakalpojuma sniedzējam, kam piešķirts pamatpakalpojuma sniedzēja statuss, ir tiesības vērsties par jomu un nozari atbildīgajā ministrijā ar lūgumu pārskatīt statusu, ja notikušas izmaiņas un tas vai tā sniegtais pakalpojums neatbilst Informācijas tehnoloģiju drošības likuma 3.1panta pirmās daļas prasībām vai šajos noteikumos noteiktajiem drošības incidenta būtiski traucējošās ietekmes uz pakalpojuma sniegšanu nosacījumiem.

13. Par jomu un nozari atbildīgā ministrija saskaņā ar 11. punktu pirmo reizi informē Digitālās drošības uzraudzības komiteju par pakalpojuma sniedzējiem un pakalpojumiem, kuriem piešķirts statuss, līdz 2019. gada 31. janvārim.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2016. gada 6. jūlija direktīvas (ES) 2016/1148 par pasākumiem nolūkā panākt vienādi augsta līmeņa tīklu un informācijas sistēmu drošību visā Savienībā.

Ministru prezidents Māris Kučinskis

Aizsardzības ministrs Raimonds Bergmanis